b'\n_START_ARTICLE_\nAlessandro Allori\n_START_PARAGRAPH_\nAlesandras Aloris (it. Alessandro Allori, 1535 m. gegu\xc5\xbe\xc4\x97s 31 \xe2\x80\x93 1607 m. rugs\xc4\x97jo 22 d.) \xe2\x80\x93 ital\xc5\xb3 V\xc4\x97lyvojo Renesanso dailininkas-manieristas i\xc5\xa1 Florencijos. Bronzino mokinys. Laikomas paskutiniu reik\xc5\xa1mingu Florencijos dail\xc4\x97s mokyklos atstovu. \xc5\xbdymiausiu jo darbu \xc4\xafvardijamas paveikslas \xe2\x80\x9ePerl\xc5\xb3 ie\xc5\xa1kotojai\xe2\x80\x9c.\n_START_SECTION_\nBiografija\n_START_PARAGRAPH_\nAlesandras Aloris gim\xc4\x97 1535 m. kovo 1 d. Florencijoje, ginklakalio Cristofano di Lorenzo ir Dianora Sofferoni \xc5\xa1eimoje. Po 5 met\xc5\xb3 mirus t\xc4\x97vui Alesandras pateko \xc4\xaf \xc5\xa1eimos draugo, Toskanos kunigaik\xc5\xa1\xc4\x8dio dvaro oficialaus portretisto, Bronzino glob\xc4\x85. Manoma, kad Bronzinas j\xc4\xaf buvo \xc4\xafsis\xc5\xabnij\xc4\x99s. V\xc4\x97liau dailininkas bus pramintas Alessandro del Bronzino. Vis\xc4\x85 jaunyst\xc4\x99 Alesandras praleido Bronzino dirbtuv\xc4\x97se. I\xc5\xa1 Bronzino jis i\xc5\xa1moko tikslaus pie\xc5\xa1inio ir \xc5\xa1alto vaizdavimo dail\xc4\x97je. 1552 m. datuojamas pirmas \xc5\xbeinomas jo darbas \xe2\x80\x9eNukry\xc5\xbeiavimas\xe2\x80\x9c (nei\xc5\xa1lik\xc4\x99s)._NEWLINE_1554 - 1560 m. Alesandras buvo Romoje, studijavo antikin\xc4\x99 skulpt\xc5\xabr\xc4\x85 ir Mikeland\xc5\xbeelo dail\xc4\x99. \xc4\x8cia prad\xc4\x97jo savaranki\xc5\xa1k\xc4\x85 dailininko-portretisto veikl\xc4\x85. 1560 m. gr\xc4\xaf\xc5\xbe\xc4\x99s \xc4\xaf Florencij\xc4\x85 sulauk\xc4\x97 pirmo reik\xc5\xa1mingo u\xc5\xbesakymo Santissima Annunziata ba\xc5\xbeny\xc4\x8dioje, kurioje atliko \xe2\x80\x9ePaskutin\xc4\xaf teism\xc4\x85\xe2\x80\x9c, stipriai \xc4\xaftakot\xc4\x85 Mikeland\xc5\xbeelo. Po to dailininkas tapo \xc5\xbeymiu Florencijos meno visuomen\xc4\x97s veik\xc4\x97ju. 1563 m. buvo nominuotas \xc4\xaf Florencijos Dail\xc4\x97s ir dizaino akademij\xc4\x85. Jis dalyvavo kuriant Mikeland\xc5\xbeelo laidotuvi\xc5\xb3 dekoracijas, dirbo Toskanos kunigaik\xc5\xa1\xc4\x8dio Lorenco I-ojo Medi\xc4\x8dio u\xc5\xbesakymais. Alesandro Alorio darbai buvo stipriai susij\xc4\x99 su Bronzino. Pastarasis gal\xc4\x97davo par\xc5\xabpinti jam u\xc5\xbesakym\xc5\xb3 i\xc5\xa1 kunigaik\xc5\xa1\xc4\x8dio dvaro ir Alesandras buvo laikomas tiesioginiu Bronzino mokiniu ir pasek\xc4\x97ju. 1572 m. mirus Bronzinui, Aloris baig\xc4\x97 jo darbus \xc5\xa0v. Lauryno bazilikoje. Dirbo Medi\xc4\x8di\xc5\xb3 viloje Poggio a Caiano, kur baig\xc4\x97 Andrea del Sarto fresk\xc4\x85 \xe2\x80\x9eCezario triumfas\xe2\x80\x9c, bei atliko sav\xc5\xb3 darb\xc5\xb3._NEWLINE_Nuo 1570 m. Alesandras Aloris dalyvavo Vekjo r\xc5\xabm\xc5\xb3 did\xc5\xbeiosios sal\xc4\x97s dekoravimo projekte, kuriam vadovavo D\xc5\xbeord\xc5\xbeas Vazaris. Alesandro darb\xc5\xb3 yra Vekjo r\xc5\xabm\xc5\xb3 Did\xc5\xbeiosios sal\xc4\x97s pa\xc5\xa1on\xc4\x97je \xc4\xafrengtame Toskanos kunigaik\xc5\xa1\xc4\x8dio Fran\xc4\x8desko I-ojo studiolo. Florencijoje Alesandras dirbo Santo Spirito, Santa Maria del Carmine, Santa Maria Novella, Santa Maria dei Battilani, Santissima Annunziata, Santa Croce, San Marco, San Barnabo ba\xc5\xbeny\xc4\x8diose. Dail\xc4\x97s darb\xc5\xb3 pareikalavimas tuo metu buvo did\xc5\xbeiulis, kadangi Tridento susirinkime buvo sugrie\xc5\xbetinti reikalavimai kataliki\xc5\xa1kam menui ba\xc5\xbeny\xc4\x8diose, kaip kontrreformacin\xc4\x97s programos dalis._NEWLINE_Alesandras Aloris mir\xc4\x97 1607 m. rugs\xc4\x97jo 22 d. Jis laikomas paskutiniu did\xc5\xbeiu Florencijos dail\xc4\x97s mokyklos aukl\xc4\x97tiniu. Eil\xc4\x99 Alesandro mokytoj\xc5\xb3 galima atsekti nuo Cosimo Rosselli. Tai Andrea del Sartas, Pontormas ir Bronzinas. Jo s\xc5\xabnaus Cristofano Allori (g. 1577) darb\xc5\xb3 stilistika tapo artima tarptautiniam baroko stiliui.'